Document ID: 32004R2103

KOMISIJAS REGULA (EK) Nr. 2103/2004
(2004. gada 9. decembris)
par datu nosūtīšanu attiecībā uz noteiktu zveju rietumu ūdeņos un Baltijas jūrā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vēra Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1), un jo īpaši tās 22. panta 3. punktu,
tā kā:
(1)
Gada maksimālā zvejas intensitāte noteiktiem zvejas apgabaliem un zvejai ir noteikta Padomes 2004. gada 19. jūlija Regulā (EK) Nr. 1415/2004 (2), kā paredzēts 11. panta 2. punktā Padomes 2003. gada 4. novembra Regulā (EK) Nr. 1954/2003 (3), kura attiecas uz zvejas intensitātes pārvaldību saistībā ar dažiem Kopienas zvejas apgabaliem un resursiem un ar kuru groza Regulu (EK) Nr. 2847/93 un atceļ Regulas (EK) Nr. 685/95 un (EK) Nr. 2027/95.
(2)
Komisijas 1998. gada 30. septembra Regula (EK) Nr. 2092/98 (4) par paziņošanu par zvejas centieniem attiecībā uz noteiktām Kopienas zvejas zonām un resursiem vairs neatbilst Regulām (EK) Nr. 1954/2003 un (EK) Nr. 1415/2004 attiecībā uz rietumu ūdeņiem. Tādēļ ir par jaunu jānosaka saistības attiecībā uz zvejas intensitātes paziņošanu attiecībā uz rietumu ūdeņiem.
(3)
Jāsaglabā esošās saistības attiecībā uz zvejas intensitātes paziņojumiem par Baltijas jūru, kas noteiktas Regulā (EK) Nr. 2092/98.
(4)
Sakarā ar izdarāmo grozījumu skaitu un svarīgumu, ņemot vērā atbilstību starp jaunajām saistībām attiecībā uz rietumu ūdeņiem un esošajām saistībām attiecībā uz Baltijas jūru, Regula (EK) Nr. 2092/98 ir jāatceļ.
(5)
Šajā regulā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO REGULU.
I NODAĻA
RIETUMU ŪDEŅI
1. pants
Kuģu ar īpašām zvejas atļaujām saraksts
1. Dalībvalstis Komisijai 30 dienu laikā no šīs regulas stāšanās spēkā nosūta atjauninātu to kuģu sarakstu, kuri minēti Regulas (EK) Nr. 1954/2003 7. pantā, izmantojot ziņojuma paraugu, kas noteikts šīs regulas I pielikumā.
2. Saskaņā ar Regulas (EK) Nr. 1954/2003 10. panta 2. punktu un Padomes Regulas (EEK) 2847/1993 (5) 19. panta f) apakšpunktu I pielikumā ietvertās informācijas grozījumus katru dienu paziņo Komisijai, nosūtot pilnīgu atjauninātu I pielikumu laikā, kad tiek izsniegta vai atcelta Regulas (EK) Nr. 1954/2003 8. panta 3. punktā minētā īpašā zvejas atļauja.
2. pants
Zvejas intensitāte
1. Dalībvalstis līdz katra mēneša 15. datumam nosūta Komisijai apkopotos datus par zvejas intensitāti, ko iepriekšējā mēnesī īstenojuši 1. pantā minētie kuģi, izmantojot ziņojuma paraugu, kas norādīts šīs regulas II pielikumā.
2. Attiecībā uz pirmajiem zvejas intensitātes paziņojumiem atskaites periods apkopotajiem datiem sākas 2004. gada 1. janvārī.
II NODAĻA
BALTIJAS JŪRA
3. pants
Kuģu ar īpašām zvejas atļaujām saraksts
1. Dalībvalstis nosūta Komisijai Regulas (EK) Nr. 779/97 2. pantā minēto kuģu sarakstu, izmantojot ziņojuma paraugu, kas norādīts šīs regulas III pielikumā.
2. Par grozījumiem kuģu sarakstos paziņo Komisijai, izmantojot to pašu ziņojuma paraugu, vēlākais četras darba dienas pirms dienas, kad kuģi ierodas zvejas apgabalā.
4. pants
Zvejas intensitāte
Dalībvalstis saskaņā ar šīs regulas IV pielikumu nosūta Komisijai apkopotos datus par zvejas intensitāti, kas minēti 19.i pantā.
III NODAĻA
VISPĀRĪGI NOTEIKUMI
5. pants
Datu nosūtīšana un datu pieejamība
1. Dalībvalstis nosūta 1. līdz 4. pantā minētos datus Komisijai, izmantojot Zvejniecības datu pārraides sistēmu (vai jebkuru citu datu sistēmu nākotnē, par kuras izmantošanu nolemj Komisija).
2. Dalībvalstis sagatavo datus par atjaunotajiem kuģu sarakstiem, izmantojot Zvejniecības datu pārraides sistēmu (vai jebkuru citu datu sistēmu nākotnē, par kuras izmantošanu nolemj Komisija).
3. Komisija vēlākais līdz 2005. gada 1. jūlijam pielāgo Zvejniecības datu pārraides sistēmu attiecībā uz 1. pantā minēto kuģu sarakstu un 2. pantā minētiem zvejas intensitātes paziņojumiem.
Līdz tam dalībvalstis paziņo Komisijai 1. un 2. pantā minētos datus izklājlapu veidā, tās nosūtot uz attiecīgo pasta adresi, kuru dalībvalstīm norādījusi Komisija.
6. pants
Atcelšana
1. Regulu (EK) Nr. 2092/98 atceļ.
2. Atsauces uz atcelto regulu uzskata par atsaucēm uz šo regulu.
7. pants
Stāšanās spēkā
Šī regula stājas spēkā septītajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 9. decembrī

Labels: 12
20
18
6